Pekasam

Pekasam () ialah sejenis makanan peram tradisi yang terkenal dan tahan lama di Malaysia seperti negeri Perak dan Kedah. Ia merupakan satu cara mengekalkan makanan (lazimnya ikan) dengan menggunakan garam (atau asam) yang banyak dan mampu untuk menghasilkan pekasam yang mampu bertahan lebih lama. 

Pekasam amat popular di negeri-negeri utara dan pantai timur Semenanjung Malaysia. Negeri Perak terkenal dengan perusahaan pekasam ikan air tawar terutamanya selepas pembinaan Empangan Tasik Chenderoh, yang membekalkan ikan air tawar bagi penghasilan perkasam. Pekasam di Perak turut disebut oleh Sir Richard Olof Winstedt dalam buku The Circumstances of Malay Life. The kampong. The house. Furniture. Dress. Food, 1909, The circumstances of Malay life. By Sir Richard Olof Winstedt.

Proses
Garam yang digunakan bagi memerap ikan turut bertindak mengukuhkan struktur daging ikan agar lebih pejal dan ini membuatkan ikan pekasam tidak mudah hancur bila digoreng. Selain itu, garam juga akan membuatkan ikan pekasam mereput dengan cepat sehinggakan tulang pun boleh dimakan. Ikan yang sedap untuk dibuat pekasam biasanya ikan sawah seperti sepat, haruan, keli dan puyu. Ikan air tawar lain seperti terbul, lampan jawa, merah mata, temperas, mengkawan, ketutu, kepar, kaloi, loma, toman, tilapia dan belida juga boleh digunakan. Ikan sepat merupakan pilihan utama.

Proses penyediaan bermula dengan ikan yang disiang dan dibersihkan terlebih dahulu sebelum diperap bersama ketulan garam kasar selama sekurang-kurangnya tiga minggu atau sehungga tiga hingga lima bulan. Ini dilakukan dengan tujuan untuk memastikan ikan sebati dengan garam selain melembutkan dagingnya. Ikan yang telah diperap itu kemudiannya akan disalut dengan serbuk beras yang telah di goreng dan dikisar sebelum diteruskan diperap lagi selama lebih kurang dua minggu. Ikan-ikan yang telah siap menjalani kesemua proses tersebut sedia untuk dihidangkan.Warisan ikan pekasam Lenggong, Oleh NAZRUL AZIM SHARUDDIN. 24/05/2010 Utusan Malaysia

Variasi

Kini, ada pekasam daging lembu, ayam, kambing dan telur sotong di Semenanjung Malaysia.

Pekasam disebut dalam peribahasa Melayu, 
Alang-alang menyeluk pekasam, biar sampai ke pangkal lengan.

 Rujukan 


 Pautan luar 
 Pekasam  Jabatan Warisan Negara
 Pekasam Jabatan Perikanan Malaysia

Kategori:Ikan
Kategori:Masakan Malaysia
Kategori:Masakan Melayu
Kategori:Warisan Kebangsaan Objek Warisan Tidak Ketara